Folketing
2010-12-07

Dette positive syn på den nuværende lovgivning går jo også igen i langt de fleste af høringssvarene, men ligesom udvalget har også flere høringsberettigede givet udtryk for, at der er et behov for mindre ændringer og justeringer. Bl.a. har Danske Advokater anført, at kommunikations- og mødekulturen har ændret sig, siden dødsboskifteloven trådte i kraft i 1997, og at lovens forudsætninger om at møde hos bostyreren med personlig deltagelse og fremmøde af arvinger ikke er tidssvarende og ikke afspejler arvingernes ønske om en smidig sagsbehandling. Der bør derfor ligesom i civilprocessen indføres en hjemmel til, at bomøder kan afholdes elektronisk, eksempelvis i form af telefonmøder, anfører Danske Advokater. Og her er Dansk Folkeparti og jeg meget enige. Vi er også meget enige i det, som tidligere ordførere har sagt, nemlig at det her selvfølgelig er på betingelse af, at alle er enige om, at det er den måde, man ønsker at holde møde på. Men vi skal også på områder som dette tage de nye tekniske muligheder i brug.